Stryd tussen Gordhan en Valke ‘slegte nuus vir ekonomie’Argieffoto. So het prof. Raymond Parsons van die Noordwes-Universiteit (NWU) se Besigheidskool Woensdag gesê. Volgens Parsons is dit noodsaaklik om die “delikate situasie” wat tussen die Valke en Gordhan ontstaan het, suksesvol te bestuur omdat dit nog ŉ groter impak op die land se ekonomie kan hê as die omskommeling van finansministers in Desember verlede jaar. Gordhan is vandeesweek saam met vier voormalige senior beamptes van die Suid-Afrikaanse Inkomstediens (SAID) deur die Valke na hul kantoor in Pretoria ontbied om te reageer op bewerings oor ŉ sogenaamde “rogue”-eenheid binne die SAID. Gordhan het dit egter Woensdag duidelik gemaak dat hy nie Donderdag by die kantoor sal aanmeld soos versoek nie en het gesê daar is geen rede hoekom hy dit moet doen nie. Intussen het Fin24 berig die rand het tot sy laagste vlak in drie weke gedaal sedert die nuus oor die Valke se brief aan Gordhan aan die lig gekom het. “Die politieke en beleidsonsekerheid wat nou geskep word deur die Valke se interaksie met [Gordhan] het reeds wêreldwyd aandag geniet. Hierdie onsekerheid ondermyn samehang en bestendigheid in beleid, wat tot ŉ verlaging in beleggersvertroue lei,” het Parsons gesê. “Die vertrouefaktor is hier van sleutelbelang. Dit kom in ŉ tyd waarin Suid-Afrika se ekonomie veral weerloos is. Hoewel nuwe geleenthede nou na vore kom, is die drastiese val van die rand ŉ vroeë waarskuwingsteken van die negatiewe gevolge wat dit kan inhou.” Parsons het gesê indien die rand nie verstewig nie, sal die gevolglike verhoging in inflasie veral die armes raak wat reeds gebuk gaan onder hoë inflasie en werkloosheid. “Die fokus moet nou wees op wat Suid-Afrika kan doen om ŉ beleggersafgradering te verhoed en ŉ manier te kry om steeds te strewe na ŉ groter, sterker en beter ekonomie.”